АПСНЫ АЭКОНОМИКА ТШАУАЦIНАЗРЫХЫРНЫС ЗЫЛШУШДА?

Къарча-Черкес Республика абзазагIвчва Апсны апны й-1992–1993-хуз асквшква рагIан йыншаз айсра арыцхIагIаква бзита йрыхагIвазапI. ДукI мцIуата Апсныла йгIагаз акъыльаквымшвараква рхабар телебарала хIанапшуаз йатаркIвах хIгвква гIархIун. Абхазия а-Президент Анкваб Александр йполитика йазыразмыз, асоциальна-политика аъаща йахъгвыргIвуз абзазагIвчва рхъвыцща ауатыкв йгIатарцIатI, псахра шатахъула ргвгIанаграква багъьата йырхIватI.
Россия агIащтийыгIвчви ауагIаква руасаражври хъахьхан, апшIахра щаквыркIытI йгьи август а 24 Апсны апны йызкьазууым алхраква акIвдыршарныс йщаквдыргылтI.
Ахъахвитра, адемократ мгIва гIалызхыз абхаз уагIахъа ймайрам уыс рпырапI – президент шIыц далырхра атахъыпI. Йара Апсныла йгьи анахьанат ашIыпIаквала ари апш хъвыцща уанйалитI: Абхазия асоциальна-экономика аъаща тIахсапI, Россия ацхърагIарадъа зынгьи ауи тшауацIыхракIгьи йгьазцушым.
Апсны ауи йшырхIвауа апшбырг йгьымчымхъам. ХIапхъахьыла алшараквагьи рыцIагьи йрызхIара ахIатырла зуыс йазъазу правительства йгьи аполитика къаруква зымгIвагьи тшадыркIылырквын, амамыр, акъраль ацзакIыра рзыхчуштI.
Абхазия асоциальна-экономика аъаща агъьчIвра йацхърагIуш, зуыс йазъазу аправительства унашва ахъызцIуш магIын ду амапI. Ауи ареспублика злачIвырхъуш астратегия мгIва лыхра, йзыбара атахъыпI.
Атуризм тшауацIнарыхра йахъазымкIва Абхазия аэкономика йащатаз акыт млыкврхIара йгьи апромышленность гIащаквыргылхрала ауысква гвыбзыгъата дрыдгылырныс йылшузтын, йахъвдаквищтуаш гьмачIым. Апсны атшауацIыхра апны йагIвсыз агIатгаракви ауыжвгIанчIви лшаракви ззадкIылуаш уагIа гьмачIгIвым. Ажва ахъазла, Москва йту апсыуаква радкIылара апредседатель Агрба Беслан хIкъральла йбергьльу «Мистраль» фирма унашва ахъицIитI. Ауи Россияла йпхатшу акомпания ангIанйыршазара аэкономика уысква бзита йанизагвныргIвуазара, йылшуш гьмачIым, абзазара йалайжьхьаз апроект дуква уырхъвыхырквын, ауатгьи йгIауархIвуа щардапI.
«Мистраль» компания аунашвачпагIв Агрба Беслани Ачба Николайи асквш 2014, май а 9 Черкесск город йаъан, ауат а-Фырква рчвахъабага апны ахIврапшдзаква щтIарцIатI, уадыргIвана абаза жвлара йрынйатI. Ауат зачважваз зымгIвагьи рхъвыцща штамаму, йшцIолу гIалыркIгIатI. Ачба Николай Апсны йаныргIалу ачагIыр завод унашва ахъицIитI. Ауаъа йгIацIырщтуа апкъыгIваква Россияла йбергьльыпI. Агрба Беслан абазакви апсыуакви ращтаныкъвара, Россия йгьи Апсны разазаъащаква, аэкономика агъьчIврала йгвгIанагракви йхъвыцщи швабыжта йцIолапI, хIуыжвгIанчIви заман йгIанаргылуа ахачIвква йрыквыргIапспI.
Алхраква йрылазлуш апсыуаква йгьи Абхазия акъральгIвра зму йпрезидентхуш йкандидатура йгьахъазым йыззхъвыцра атахъу. Апрезидент зымгIвалагьи йыцызкIуаш правительства гIаныршара магIын ду амапI. Апрезидент йхъвдаквцIараква – ауацIа политика йгьи агIвыма къральква йырпщылу ауысква йхъагвы аквыта йырхъйара ахIатырла багъьата йгIайыцIагылуаш аправительства апредседатель даъазлара атахъыпI. Афинанс хъатачIв хъахIараква йрылархIара, агIархарджьра уысква ргIащаквыргылхра, анхарадара йалырдзгIара, аэкономика аъаща пкъыкI йтаргылра уысква зылшуш, йззахъвдаквыщтуаш аъапI. Ауи агIвычIвгIвыс президентта йалырхуаш йыхьыз Абхазия атурых йшгIалахуш абгата йпщылазлуштI. АгIвыджь ракъыль аквшвауата рынхара джвыквырцIарквын, август а 24 амщтахь Апсны аъаща рыцIа йагъьхуштI, аэкономика ласытатшагайхуаштI.

Къвыл Фардауыс.